# Cercamon

Cercamon (fl. 1135-1152) va ser un trobador occità.

## Vida

Segons la seva vida, fou originari de la Gascunya. Molt probablement va ser en origen un joglar. Sembla que la seva obra va ser escrita entre 1135 i 1152, ja que en una de les seves poesies fa referència a la necessitat de prendre Edessa, la caiguda de la qual el 1144 va desencadenar la Segona Croada. S'han conservat de Cercamon poesies de temàtica amorosa, a la manera de Guilhem de Peitieu, i composicions didàctiques i morals amb l'ús de l'antítesi. Va compondre un planh a la mort de Guillem X d'Aquitània.
La seva vida, escrita anys després de la seva mort, diu d'ell:
    Cercamon si fo uns joglars de Gascoingna, e trobet vers e pastoretas a la usanza antiga. E cerquet tot lo mon lai on el poc anar, e per so fetz se dire Cercamons.
Evidentment, l'autor de la vida no sabia gaire cosa d'aquest trobador, ja molt allunyat en el temps, i interpretà el seu nom (cerquet tot lo mon) i valorà la seva poesia com a arcaica.

## Obra

De Cercamon es conserven les següents composicions:
* Cançons:
** (112,1b) Ab lo temps qe fai refreschar (7 cobles unisonants)
** (112,2) Ges per lo freg temps no m'irais
** (112,3) Per fin' Amor m'esbaudira
** (112,4) Quant l'aura doussa s'amarzis (9 cobles unisonants amb 2 tornades de dos versos)
* Sirventès:
** (112,1a) Ab lo pascor m'es bel q'eu chant
** (112,3a) Puoi nostre temps comens'a brunezir (8 cobles unisonants amb 2 tornades de 4 versos)
* Plany:
** (112,2a) Lo plaing comenz iradament (un dels més antics d'aquest gènere literari, dedicat a Guillem X d'Aquitània, mort el 9 d'abril de 1137 i fill del primer trobador conegut, Guillem IX - 9 cobles singulars, a8 a8 a8 a8 a8 b8, b sempre amb la mateixa rima en -is)
* Tençó
** (112,1) Car vey fenir a tot dia (tençó amb un Guilhalmí, desconegut; és una de les tençons més antigues de la poesia trobadoresca, junt amb la de Marcabrú i Uc Catola)
* Cançó religiosa
** (112,1c) Assatz es or' oimai q'eu chant

## Referències

* ↑ Una explicació sobre la numeració de la poesia trobadoresca d'acord amb el repertori de Pillet i Carstens es troba a l'article Alfred Pillet.

## Bibliografia

* Martí de Riquer, Los trovadores. Historia literaria y textos. Barcelona: Ariel, 1983, vol. 1, pàg. 220-235 [Comentari i edició i traducció a l'espanyol de la vida i quatre composicions]
* Alfred Pillet / Henry Carstens, Bibliographie der Troubadours von Dr. Alfred Pillet [...] ergänzt, weitergeführt und herausgegeben von Dr. Henry Carstens. Halle : Niemeyer, 1933 [Cercamon és el número PC 112]
* Guido Favati (editor), Le biografie trovadoriche, testi provenzali dei secc. XIII e XIV, Bologna, Palmaverde, 1961, pàg. 116
* Martí de Riquer, Vidas y retratos de trovadores. Textos y miniaturas del siglo XIII, Barcelona, Círculo de Lectores, 1995 p. 3-4 [Reproducció de la vida, amb traducció a l'espanyol, i miniatures dels cançoners I i K]
* Robert Sabatier: Histoire de la poésie française, Poésie du Moyen Âge, Albin Michel, 1975

## Vegeu també

* Llista de trobadors i trobairitz

## Enllaços externs

* Obres completes
* http://troubadours.byu.edu/PC/PC-112/112%20-%20Cercamon.htm
* http://www.rialto.unina.it/BdT.htm
* http://trobadors.iec.cat/autors_obres_d.asp?autor=Cercamon
* http://www.enciclopedia.cat/EC-GEC-0016999.xml